amanoisuno/poetBack huggingface dataset:
哭中彝兄三首  其三 汪炎昶 
追隨從早歲，終始只真情。責善古朋友，恤災親弟兄。靡酬虧大義，重聚倘來生。淚盡哭吾父，情傷忽屢傾。
江如松曩用胡敬存韻寵以佳章未及答而先人下世三四載不復作事今次韻以謝 汪炎昶 
子豪於詩我所畏，發興況逢金叵羅。勢侔疾雷驅猛雨，思湧巨浪輸長河。自藏珠璣篋笥媚，未報璚玖憂虞多。別離已久未遽歎，少須相與遊無何。
中彝兄於余至厚奄隔幽明因過其門追悼口述 汪炎昶 
山色花香總是愁，當年此地幾同遊。偶來恍似君猶在，足擬過門却復休。
次韻竹米 汪炎昶 
天災集午未，豈意非虛傳。忽從坦夷中，如墮崔嵬巔。年年稻半穫，間日民一飦。性命毫毛輕，骨肉草芥捐。惟類偶遺脫，此君所安全。春花簇墜露，夏實攢荒烟。陟危虎豹怒，縋峻蘿葛纏。採揉簸殻凈，蒸曝舂粒堅。捉筐兒臝股，力杵婦聳肩。功與稻粱並，狀如牟麥然。俚語漫紀實，敢希輯爲編。
次頌符術致雨之韻 汪炎昶 
術乃轟雷電，時方切禜雩。感通渠自諉，造化本無拘。翻想匙明雪，量同斛糶珠。天公應有語，爾力不關吾。
喜雨 汪炎昶 
欲雨天如惜，先爲數日陰。碎聲纔滿樹，殘照已穿林。暫喜還成悶，因嗟已作吟。固應私此壤，潜灑待更深。
憫旱 汪炎昶 
一身兼百慮，旱暵最關心。稻穫饑逾甚，民貧禍轉深。偷生庸可必，此咎杳難尋。苦被浮雲惱，時時謾作陰。
即事 汪炎昶 
豪右方懷懼，疲羸豈易禁。力田逢屢歉，禱雨得微陰。氣運寧無復，天災匪獨今。居然懷抱惡，滿耳是呻吟。
次韻遊山寺 汪炎昶 
龕暈描輕蘚，檐陰冪翠藤。追凉時有客，避難晝無僧。法界魔爲祟，宗風冷欲冰。不知緣底事，還復有傳燈。
種蓼 汪炎昶 
莫道山家渾索寞，化工原不鄙山家。却須豫作秋光地，自向窗前種蓼花。
次韻戲族兄存耕翁再納寵姬  其一 汪炎昶 
買得輕盈一樹春，畫堂歌舞又翻新。慈烏哺母情兼洽，彩鳳將雛色總珍。𩭏鬌應梳雲作髻，嬋娟想琢玉爲人。素知靜婉矜佳麗，肯向羅敷意獨親。
次韻戲族兄存耕翁再納寵姬  其二 汪炎昶 
香風輕漠繡簾春，樂事從來不厭新。已有昭華君未愜，若逢嫫母我猶珍。虛煩設醴長爲客，幸不聞歌足惱人。欲賦高唐追宋玉，終嫌想像未如親。
記蝗 汪炎昶 
饑疫災方息，飛蝗又作群。攪空吹密雪，障日度輕雲。瀕死欣纔脫，偷生駭乍聞。分官嚴捕瘞，吏卒日紛紛。
俞伯初見訪示吳體詩既去而江和叔至甚恨相後先也是夕用韻寄二君子 汪炎昶 
一日二子各兩屐，踏碎一徑松花黄。人好禽魚亦光耀，山空水石逾荒凉。胸次似滌冰雪瑩，笑語欲染烟霞香。癡絕猶嫌不聯袂，此已天幸寬愁腸。
次韻答伯初 汪炎昶 
世網無端巧見遮，路岐何處出褒斜。遊山斷合先廬阜，築室寧當舍若耶。此事豈難吾未遂，中年漸近累仍加。還應倏爾貌如雪，病眼新來似有花。
余於汪推官別墅覩壁間蜀道山水欲賦未能一夕忽夢如所見而有作覺記門字韻一聯就枕上續之 汪炎昶 
滿壁蠶叢墨未昏，牽情一夜役吟魂。舟掀波浪經巫峽，袖撲雲烟度劍門。九折乍驚身出險，三聲猶似耳聞猿。無端一事留遺恨，欠覓浣花溪上村。
同張李二同知及諸學官游石龍潭以韓公炭谷湫詩爲韻分賦得捧字 汪炎昶 
鬼斧淬霜劂嶔洞，石璺津□□清湩。一潭紺影浸秋寒，雲染龍腥罥枝重。鎸瑶□□四巑岏，雄壓坤維妥以鞏。人言曾見華陽兒，突□□濛珠尚捧。雲璈丁當雜梵唄，憫涸憂枯乞靈寵。虛無怪電摇青光，谷攪崖搜雷雨□。地儲精英固如是，豈必盤渦龍所擁。石蘚鍍綠欹風磴，跼步下窺毛髪疏。蟠鱗潜角見無由，魚弄戲腮微浪湧。
汪顔復秋江堂 汪炎昶 
拂衣何必歸滄洲，黟水不減滄江流。本有漁磯带蒼蘚，且無疊鼓驚眠鷗。風漾霞光笛聲晚，雲壓雁影蘆花秋。客子還能念鄉土，今年更作新安遊。
送澹齋吳判官還臺 汪炎昶 
佐郡清聲播，巡臺應辟除。施爲多近古，恬澹不渝初。政每尋無跡，□□□□餘。撫摩殊搏擊，去蠹肯躊躇。
山行 汪炎昶 
林磴詰曲蘿蔦纏，蒼翠逼人詩思鮮。烟雲改變異狀出，草樹點綴疏花妍。景好初疑未經涉，路熟忽記曾攀緣。杖藜興來不可禦，前有百尺風崖泉。
秋懷 汪炎昶 
白露洗空河漢溼，耳目瑩凈無纖埃。秋聲溢出澗谷外，野色迸入軒窗來。多感間吟亦淒婉，自謀有策常迂回。傲然高視萬物表，黄花濁酒聊一咍。
山園戲書三物  其一 汪炎昶 
雨餘露雙角，戴角緣欹危。吾疑甚爲累，失此將何依。荒凉一畝宮，晨出暮來歸。雖不著我體，爲累豈異茲。應有露卧翁，竊視復見嗤。
山園戲書三物  其二 汪炎昶 
名著雖已古，形模絕醜怪。應視坎井卑，不啻河海大。時作高雄聲，如泄肝腸快。欲逃鼎俎烹，絕技惟一□。何勞努兩目，怒氣常不殺。
山園戲書三物  其三 汪炎昶 
群動各矜奮，爾獨聊優游。引頸欲出穴，忽縮尋無由。物資爪牙利，一飽纔能謀。爾形獨何殊，宜有餒死憂。乃能樂清夜，和我商聲謳。
題江伯幾雪矼 汪炎昶 
杖藜下入空谷暝，仰從樹罅窺危矼。風葉吹滿樵客徑，石泉洒到幽人窗。舊且疑無潁川許，今兼信有襄陽龐。況是清風接襟袂，政使異世心已降。
古銅小鼎硯滴銘 汪炎昶 
泗水沒寶鼎，此豈其雲仍。煅頑煉鈍凝，赤精小瓠斷。疐枵以盛篆，細丹霞疑古。銘如蟲嚙餘，滲枯青石液。迸雲吸紺清，溉我毛穎波。陶浤豕腹仰，呀外膨亨𣂏。而不注聞戛，羹量函合龠。三趾獰入屢，出繼常如盈。
哭俞伯初 汪炎昶 
母老妻單妾稚年，一朝無主淚潺湲。終身在困庸非命，遺腹承家尚繫天。門戶故應終有託，琴書可得遂無傳。不知造物端何意，禍慘吾徒不少憐。
休寧朱肖巖葺其先大父岐山書堂爲藏修之所而徵詩於余余聞其先伯父由釋褐職教姑蘇今其父子能世家學不墜遺基是可敬已爲賦二章  其一 汪炎昶 
閉門讀書非俗人，政使未見猶傾心。斑窺已駭文彩異，流長要自根源深。松比靈椿健霜骨，草連玉樹輝庭陰。岐山紫陽近相接，逸響流入花間琴。
休寧朱肖巖葺其先大父岐山書堂爲藏修之所而徵詩於余余聞其先伯父由釋褐職教姑蘇今其父子能世家學不墜遺基是可敬已爲賦二章  其二 汪炎昶 
乃翁讀書功未收，大兒收功纔□流。三年刻楮豈無用，一鳴驚人姑少留。大伸紆鬰數應值，但力根本吾何求。書聲夜雜嶺猿苦，想見燈火虛堂秋。
壁間古木新篁影有可愛走筆戲題 汪炎昶  峨眉山
韋偃工古松，與可善枯竹。豈如君家素壁上，有此天然畫兩幅。一株古木欹牆東，狀如峨嵋山巔千歲萬歲之枯松。旁有笛材拔孤玉，扶疏枝葉带露而篩風。天知君愛畫，欲爲發一哂。呼取羲娥作畫師，借此二物爲畫本。戲從君家壁間摹寫之，一枝一葉俱無遺。傍人來見道是畫，問如何畫無能之。元來畫時不用諸葛筆、梁杲墨，別有妙法匿形跡。偷兒雖甚愛，看得捲不得。或全瀏亮或模糊，隨時明暗有卷舒。報君若欲觀此畫，請跨金烏玉兔來其下。
書興四首  其一 汪炎昶 
山如斵新稜，泉如注新碧。醉卧便妥帖，似換松根石。混俗悼昔遺，嗜靜竦今獲。吸鯨滌煩想，飫奇甦憊力。追往忽悟咎，持慮日增惕。
書興四首  其二 汪炎昶 
時時溪上行，或與幽人遇。手把一編書，共倚崖邊樹。鷺近始蹔飛，魚驚却重聚。佳景不待求，足熟自知處。稚子愛相隨，似亦耽幽趣。
書興四首  其三 汪炎昶 
興逼不暇卧，躡屐鳴雞先。裛袂碧氛潤，襲襟爽概繁。噫餒出故氣，咽甘潄新泉。骨瘦易酸楚，體虛覺輕便。樵子隔嶺見，寧謂吾非仙。手持白羽扇，笑坐青崖巔。
書興四首  其四 汪炎昶 
積陰歛荒霾，崖崿詭秘闡。潑光潤綠漾，錯彩嵐翠閃。蘚槎驚鶻巢，露撲裹蟲繭。布棋出田廬，灑墨凝鴉點。每恨前山逼，遐眺不得展。意纔豁危陟，日車已欹轉。畏與俗人逢，歸途取迂遠。
寄山臞滕主簿 汪炎昶 
臞仙非臞惟少肥，風骨聳峭無妍姿。有口不餐世上味，頗黎琢盌盛珠璣。手挼脚踏思爛熳，筆頭芳香擷江蘺。出古彝鼎或莫識，欲爲平淡愈崛奇。論攢衆口每如此，近日始讀閲古詩。瘦勁老硬鐵詰曲，齟齬不棘險不巇。此天與才未易學，太白吻喉賀肝脾。我喜欲絕彼乃怪，頸被驚縮牢如龜。深閟龍宮足瑰詭，犀燃惜僅一二窺。詠歌盛功代有作，吉甫宗元愈奚斯。鏗轟炳耀震宇宙，蕩滌萬世清風吹。先生筆力妙如許，模雲繪月豈所宜。何不飛霞綴爲佩，駟以玉虯翼兩螭。直從崑崙閬風苑，橫絕四海窺荒維。左拔太華取巉絕，右抉星宿分芒輝。一跳突入東壁府，滌硯倒瀉銀河漪。咀盤嚼誥繼雅頌，音被簫韶記之夔。與儀鸞鳳舞百獸，垂億萬載無窮期。夜夢群仙領此語，曰不如此材無施。先生首塗定何日，願執鞭弭長相隨。
次韻題琴譜三首  其一 汪炎昶 
三峽嗁猿恨滿編，樂於此外本來全。累雖猶泥調兼操，高在已忘徽與絃。紙上陳言奚足恃，指間妙趣不容傳。須知自有天然韻，寄在風泉與露蟬。
次韻題琴譜三首  其二 汪炎昶 
鎸瓊鏤玉綴爲編，積雪涵秋調總全。聽處孰忘身有耳，彈時自以意爲絃。大音不泄琴何預，至妙無形操豈傳。忽觸悠揚徽外趣，冷風淒雨滋孤蟬。
次韻題琴譜三首  其三 汪炎昶 
競誇珠貝溢吟編，豹管微窺惜未全。月瑩寒光磨曉鏡，風鏗逸調脆秋絃。才惟漸少逾堪愛，詩不須多貴可傳。囊裏新篇還有幾，不妨容我嘒蜩蟬。
程森甫見示同伯幾遊雪矼觀海棠之作伯幾嘗與余有此約次韻寄之 汪炎昶 
風中霧屨拂銀灣，滿貯烟霞洞府寬。物外山供情宛轉，吟邊海讓思瀰漫。岫雲影壓龍湫暝，澗瀑聲吹鶴夢寒。喚醒海棠花畔約，不堪饒舌有豐干。
陪諸公携酒山家用壁間韻三首  其一 汪炎昶 
小試登臨脚，嵐光飾嫩情。跨虛橋緩渡，避險路迂行。端被狂爲累，虛將飲得名。醉鄉前日近，纔稍認途程。
陪諸公携酒山家用壁間韻三首  其二 汪炎昶 
雪濤奔兩澗，毛髪豎清寒。鼻裂花香勁，衣牽棘刺攢。步崖青壁滑，憩樹綠陰團。莫忘茲遊好，題詩後日看。
陪諸公携酒山家用壁間韻三首  其三 汪炎昶 
玉屑輝群彥，衣冠儼數翁。禮嚴推讓際，情洽笑談中。物外來真趣，罇前□古風。無端狂態發，從此憶新豐。
寄贈張吏目 汪炎昶 
咀霞嚼雲香滿髯，魏公之孫顔朱覘。嵐光染秋迸疏簾，哦詩屢禿霜毫尖。岷峨清風颯帷幨，刮磨幽翳輝銀蟾。剖析不鬰雁鶩鉗，或馬驟畈迂銜箝。鹿門烟蘿扃鐍嚴，猿鳥未許逃幽潜。勁翮刷雲不可淹，情曷能忘波濤漸。
次韻遊龍潭 汪炎昶 
我謾懷清賞，君誇是勝遊。倦猶攀鳥道，渴欲飲龍湫。墨客工傳信，山靈覬闡幽。敢云希作者，强把記文修。
題王伯畏清心堂 汪炎昶 
記語簡以遒，饒舌泄幽秘。洗盡闤闠腥，闡此林壑氣。曰予炯靈臺，頗已窺彷彿。聲利洶金鼓，耳目易烽燧。未用死灰渠，我道故自異。耿耿終莫易，當如濁時水。濁匪却而澄，濁自靡所寄。子本不避俗，而俗若子避。共袖剝啄手，爲子成僻邃。任物解外梏，冥心藴真詣。亦不謝塵囂，亦不膠吾意。豈但靜所守，經世可如是。
七夕讀牛女事 汪炎昶 
天澄灝氣輝銀灣，驚鴻未陣點紺寒。畢逋之孫嗜穢腐，爲梁豈無鵷與鸞。暫拋機梭息鞅靷，別久未愜須臾懽。聚落擾擾集蠛蠓，小智未易鎸孱頑。蓬顆牛羊半餒飫，雲路險澀託足艱。增虧益庳禱乃遂，未見仁憫遺私干。經緯森羅藴精耀，寧論匹偶騰欺謾。帝降厥孫責禮幣，曷自貸予期追還。輜軿沓颯倡河鼓，雖異臨邛亦疵瘢。政使流光夜奔迸，寸心尚在狐疑間。如何東西兩相望，躔次不動光芒攢。
次韻王子植見寄 汪炎昶 
心親跡難前，視曩勇不逮。夢往謂知路，佶屈迷晻曖。俄鏘澗中作，如爪癢爬背。語抵珠顆圓，落祇賸磊磊。豈去陶韋遥，一切剷華彩。寧辭詠情性，責有庭幃在。寸祿足爲娛，遲子董晁配。磨礲蓄精銳，堅忍勿少退。濟時我所懵，有靦類沈晦。孤懷鬰不平，傾寫尚子待。三山詎云遥，風帆渺雲海。
張子京扁其先大父居琴之竹軒曰琴琅玕 汪炎昶 
自停伶倫雙鳳鳴，陰分嶰谷凉幽庭。淫哇不能屈其貞，睨霜節堅挺疏莖。骨含五音堪九成，欲泄未得鬰不平。嶧陽孫枝感精誠，檿絲與俱徽玉明。爲引虞薰發其聲，却寄猗蘭和䪫韺。陶絃在趣非耳聽，韓腹曾思披以呈。厥妙可藴求無形，必與俱傳物斯榮。張公之孫餘典刑，所寶不忝貽嘉名。彼局耳目塵滿纓，泥琴琅玕挹餘清。
程存虛夢與六人飲酒賦詩余亦與焉而眉長夾鼻下與髯齊覺而記其詩以見示或以此爲余壽徵因憶羅漢中有長眉尊者戲次韻 汪炎昶 
莫是阿羅漢，前身住化城。夢猶形法相，業未剗詩情。矧復論修短，真當外死生。世人寬作計，端欲俟河清。
程申齋夢與江和叔詠余近作明日以二韻續所寄見示次韻酬之併呈和叔 汪炎昶 
片片綠剪湘潭烟，點點露滴秋凉天。正厭堆阜矻太華，欲避嬌吭啞孤蟬。卷曲離奇且朽老，餘習蟠錯未剷掃。夢寐不忘我湔祓，謂曷一語能近道。
上李侯 汪炎昶 
貢以土作，法奠于禹。篚纊與絲，青兖暨豫。制有常經，無斯焉取。世降土蹙，德不遠柔。或九州賦，萃于一州。貿無爲有，薄人于尤。維皇啟運，蠲我疾苦。視青兖豫，不物而估。上便下安，踵以爲故。虺蜮肆欺，矇人瞭己。幾創繭絲，塗我赤子。我侯曰嘻，害無我始。藴隆揮汗，義動省闈。萬鈞回斡，民以恬熙。匪人實難，孰心疲羸。維此陋邦，桑稀田瘠。苟重以此，其何能息。自今寸縷，皆服侯德。弭蝗固德，今茲之康。此而非侯，篚貢是常。吏因以蝗，厥禍彌長。
贈伯鸞 蘇壽元師 
伯鸞蘇氏子，年少勤經史。下筆如有神，氣概邁前古。切勿恃其長，囊麝自然香。如有周公美，使驕不足揚。
水退 蘇壽元 
轉眼江流已昨非，便隨鷗鷺省漁磯。飛花無復浪千頃，倒影依然山四圍。不向靜中觀物理，更於何處覓天機。興來倚杖斜陽外，弄徧潺湲未肯歸。
和雷壑先生韻 蘇壽元 
青紫過如拾芥輕，今吾非辱故非榮。海波忽與桑田改，書眼空如秋月明。只可一丘容鶴隠，何須萬里較鵬程。到頭更要深山住，不作終南捷徑名。
贈風鑒 蘇壽元 
空有奇胸貯石渠，功名不許老頭顱。憑君細閲寒窗下，還有它年房杜無。
雞冠花 尤山 
秋雨初晴後，雞冠早放花。飛鳴欲何向，艷冶自堪誇。僻地裁紅錦，遥天墮彩霞。金門多絳幘，分與野人家。
古隍行 朱南强 
茂林修竹恒蒼蒼，畦蘭畹芷騰幽芳。鬰葱佳氣藹禎祥，小小一村名古隍。屋西有山名虎耳，東流挹抱長溪水。三峰筆架卓面前，背後駒驪翠屏倚。繞簷數頃祖遺田，儘可容儂耕曉烟。摘山釣水美且鮮，南窗笑傲北窗眠。三餘祇把子孫教，不俾趁炎競浮躁。先於道誼後文章，事長謙恭事親孝。桑麻芋栗小園收，社醖茅柴逐旋篘。但得官清徭役省，此生溫飽復何求。
滿月山龍見 蔣粹翁 
千載聖人閩海出，喜看龍馬亦騰驤。首懸魚目星光燦，脊散虎文金線長。道統再傳天有意，素王重見世應康。惜哉靈物山中失，漠漠烟林使我傷。
題所藏趙清獻公梅花圖 蔡士裕 
鵝溪白繭光昭回，上寫羅浮山南絕壁之寒梅。霜臺鐵面太孤峭，槎牙詰曲可望不可摧。我疑華光道人雲水絕，爲花傳神惟有月。胸中若無一片冰雪心，焉能寫此萬古冰雪骨。
贈琴士周芝田 蔡士裕 
吾誦老韓聽穎詩一章，琴中意味深且長。縱橫變態浩無盡，穎絃韓筆相發揚。二賢往矣五百載，俯視六合空茫茫。今有芝田嗣穎傳宮商，一彈令我喜，再彈令我傷。世多善手無善耳，使我百感煎中腸。高岡不聞鳴老鳳，江湖夜雨啼寒螀。
郊行 蔡士裕 
無計遠塵囂，尋幽過野橋。風刀削林杪，雲带束山腰。水抱孤村迥，舟迴斷岸遥。幾時忘俗慮，來此伴漁樵。
秋夜宿田家夜久不寐 蔡士裕 
凉涵詩魄瑩蒼旻，散髪吟商月滿襟。風葉順行蘆葉尾，露華逆上稻花心。千山歐子秋聲賦，一室希公夜氣箴。坐待河傾天欲曙，鄰翁起汲井桐陰。
秋日溪上 蔡士裕 
蕭蕭凉意滿西洲，緩步搜吟興頗幽。豆葉黄深田病雨，蓼花紅淺岸知秋。蹁躚影若孤馴鶴，漂泊身如不繫舟。自喜浮生只如此，任渠談笑覓封侯。
友人遠遊 蔡士裕 
慵爲香蘭讀楚騷，俊遊不憚著鞭勞。千鈞弩底機方彀，百尺樓中氣正豪。水激魚龍江月暗，雲翻雕鶻海風高。相逢要把精神對，應笑狂吟短髪搔。
詠梅 蔡士裕 
風饕雪虐大江頭，苔蘚鱗鱗綰鐵虬。清絕一枝先百卉，密攢萬蕊傲千秋。本無烟火塵氛氣，洗盡鉛華脂粉羞。月夜携樽相對飲，恍疑身世在羅浮。
古風 黄超然 
不知乃不慍，古人歎難能。我謂直易事，學道非干名。本無求知心，慍亦何從生。所以茅簷下，高枕曲吾肱。琴書坐中友，雲山門外朋。肺腑欣有得，耳目諒無憎。願同子揚子，白首太玄經。
遣興 黄超然 
曬麥有餘粒，雙鳩下庭際。知我無殺心，相忘兩無礙。風暝物意樂，雲薄花影晦。試知春色深，粗覺靜可愛。紛紛門外客，經過不相詣。不邀亦不却，有酒當共醉。
鴟梟獲腐鼠 黄超然 
鴟梟獲腐鼠，歡喜同八珍。鳳凰遨千仞，琅然落清音。事有適相值，梟遂生歡心。仰首噱一嚇，謂鳳當見侵。鳳凰睹腐鼠，掩鼻方微顰。投惠且不納，奮攫豈所任。崑崙有竹實，去去不可尋。
秋夜 黄超然 
秋近園林風露凉，蟲聲無數出頹牆。前朝舊事過如夢，不抵清秋一夜長。
絕命詩  其一 徐元娘 
毓秀含華十六齡，慈幃口授十三經。奇文不欲撐天地，大節偏教揭日星。何姓移劉亡漢室，誰人復楚乞秦廷。願從一死明忠孝，碧血應留萬古青。
絕命詩  其二 徐元娘 
弱質原歸玉女峰，家亡國破恨重重。椿萱已遂抒忠願，昆弟先教殉難從。熱血千年啼杜宇，寒泉三尺照芙蓉。堪憐宮院齊收北，忍聽天朝長樂鐘。
春日田園雜興 黄景昌 
野色摇春麥正肥，烟村閑寂往還稀。未多桑葉蠶初浴，更小茅茨燕亦飛。行市綠蛆花潑眼，卧依黄犢草侵衣。數聲桐角歸來晚，楊柳移陰月半扉。
春日田園雜興 陳堯道 
化日村田樂，春風耕織圖。秧肥科斗動，桑暗鵓鳩呼。罷社翁分胙，占蠶媼得符。傍花隨柳處，此事不關吾。
春日田園雜興十首  其一 陳舜道 
春來非是愛吟詩，詩是田園漫興時。無事花邊繙兔冊，有時桑下課牛醫。乍隨父老看秧去，還共兒童鬬草嬉。偶物興懷渾不奈，春來非是愛吟詩。
春日田園雜興十首  其二 陳舜道 
春來非是愛吟詩，詩是田園樂興時。清入吟懷花月照，紅生笑面柳風吹。村聲盪耳烏鹽角，社酒柔情玉練槌。閑悶閑愁儂不省，春來非是愛吟詩。
春日田園雜興十首  其三 陳舜道 
春來非是愛吟詩，詩是田園飲興時。草酌乍舒情眊矂，花生陡覺眼迷離。才呼枌社人同醉，又問杏邨家有誰。長日作勞無不得，春來非是愛吟詩。
春日田園雜興十首  其四 陳舜道 
春來非是愛吟詩，詩是田園懶興時。放草地牛眠易熟，聽花村鴂起來遲。蠶桑辛苦從渠婦，稼穡勤勞任我兒。疏散情懷收不起，春來非是愛吟詩。
春日田園雜興十首  其五 陳舜道 
春來非是愛吟詩，詩是田園引興時。聞布穀聲驚綠野，聽提壺語憶青旗。曾因鬬草爭心起，每爲看花樂意隨。景物撩人禁不定，春來非是愛吟詩。
春日田園雜興十首  其六 陳舜道 
春來非是愛吟詩，詩是田園寄興時。稼穡但憑牛犢健，陰晴每付鵓鴣知。託尋花去將予樂，借卷桐吹寫所思。撫景寓言良不淺，春來非是愛吟詩。
春日田園雜興十首  其七 陳舜道 
春來非是愛吟詩，詩是田園乘興時。得暇分畦秧韭菜，趁晴樊圃樹棠梨。山煙青笠等閑去，沙地烏犍和醉騎。一片野情羈不住，春來非是愛吟詩。
春日田園雜興十首  其八 陳舜道 
春來非是愛吟詩，詩是田園遣興時。行傍山翁驅犢父，坐觀鄰嫗試鵝兒。看秧時測水深淺，行菜閑占春早遲。白日漸長消不去，春來非是愛吟詩。
春日田園雜興十首  其九 陳舜道 
春來非是愛吟詩，詩是田園盡興時。蓐食出門天欲曙，荷鉏歸路月相隨。踏青漫有心情在，耕綠寧甘體力疲。箇段工夫償不足，春來非是愛吟詩。
春日田園雜興十首  其一○ 陳舜道 
春來非是愛吟詩，詩是田園感興時。草地耕牛方有犢，花村吠犬那生氂。麥青未必三時粥，桑綠其如二月絲。觸物興懷言不盡，春來非是愛吟詩。
句 俞肇 
石根行步轉，耳畔水聲移。
在燕京作 宋恭宗 
寄語林和靖，梅花幾度開。黄金臺下客，應是不歸來。
鸚鵡 宋恭宗 
毛羽自然可數，仙禽不受凡籠。銜得梧桐一葉，中含無限秋風。
建隆郊祀八首 降神用《高安》。 郊廟朝會歌辭 
在國南方，時維就陽。以祈帝祉，式致民康。豆籩鼎俎，金石絲簧。禮行樂奏，皇祚無疆。
建隆郊祀八首 皇帝升降用《隆安》。 郊廟朝會歌辭 
步武舒遲，陞壇肅祗。其容允若，于禮攸宜。
建隆郊祀八首 奠玉幣用《嘉安》。 郊廟朝會歌辭 
嘉玉制幣，以通神明。神不享物，享于克誠。
建隆郊祀八首 奉俎用《豐安》。 郊廟朝會歌辭 
笙鏞備樂，繭栗陳牲。乃迎芳俎，以薦高明。
建隆郊祀八首 酌獻用《禧安》。 郊廟朝會歌辭 
丹雲之爵，金龍之杓。挹于尊罍，是曰清酌。
建隆郊祀八首 飲福用《禧安》。 郊廟朝會歌辭 
潔茲五齊，酌彼六尊。致誠斯至，率禮彌敦。以介景福，永隆后昆。重熙累洽，帝道攸尊。
建隆郊祀八首 亞獻、終獻用《正安》。 郊廟朝會歌辭 
謂天蓋高，其聽孔卑。聞樂歆德，介以福禧。
建隆郊祀八首 送神用《高安》。 郊廟朝會歌辭 
倏兮而來，忽兮而迴。雲馭杳邈，天門洞開。
咸平親郊八首 降神用《高安》。 郊廟朝會歌辭 
圜丘何方，在國之陽。禮神合祭，運啟無疆。祖考來格，籩豆成行。其儀肅肅，降福穰穰。
咸平親郊八首 皇帝升降用《隆安》。 郊廟朝會歌辭 
禮備樂成，乾健天行。帝容有穆，佩玉鏘鳴。
咸平親郊八首 奠玉幣用《嘉安》。 郊廟朝會歌辭 
定位毖祀，告于神明。嘉玉量幣，享于克誠。
咸平親郊八首 奉俎用《豐安》。 郊廟朝會歌辭 
有牲斯純，有俎斯陳。進于上帝，昭報深仁。
咸平親郊八首 酌獻用《禧安》。 郊廟朝會歌辭 
大報于帝，盛德升聞。醴齊良潔，粢盛苾芬。
咸平親郊八首 飲福用《禧安》。 郊廟朝會歌辭 
祀帝圜丘，九州獻力。禮行于郊，百神受職。靈祇格思，享我明德。天鑒孔章，玄祉昭錫。
咸平親郊八首 亞獻、終獻用《正安》。 郊廟朝會歌辭 
羽籥云罷，干戚載揚。接神有恪，錫羨無疆。
咸平親郊八首 送神用《高安》。 郊廟朝會歌辭 
神駕來思，風舉雲飛。神馭歸止，天空露晞。
景祐親郊三聖并侑二首 奠幣用《廣安》。 郊廟朝會歌辭 
千齡啟運，三后在天。嘉壇並侑，億萬斯年。
景祐親郊三聖并侑二首 酌獻用《彰安》。 郊廟朝會歌辭 
皇基締構，帝系靈長。躬薦鬰鬯，子孫保昌。
景祐常祀二首 太祖配位奠幣用《定安》。 郊廟朝會歌辭 
翕受駿命，震疊群方。侑祀上帝，德厚流光。
景祐常祀二首 酌獻用《英安》。 郊廟朝會歌辭 
誕受靈符，肇基丕業。配享潔尊，永隆萬葉。
元符親郊五首 降神用《景安》，六變辭同。 郊廟朝會歌辭 
無爲靡遠，深厚廣圻。祭神恭在，弁冕衮衣。粢盛豐美，明德馨輝。以祥以佑，非眇專祈。
元符親郊五首 升陞用《乾安》，罍洗、飲福並奏。 郊廟朝會歌辭 
神靈擁衛，景從雲隨。玉色溫粹，天步舒遲。周旋陟降，皇心肅祗。千靈是保，百福攸宜。
元符親郊五首 退文舞、迎武舞用《正安》。 郊廟朝會歌辭 
左手執籥，右手秉翟。進旅退旅，萬舞有奕。
元符親郊五首 徹豆用《熙安》。 郊廟朝會歌辭 
陟彼郊丘，大祀是承。其豆孔庶，其香始升。上帝時歆，以我齊明。卒事而徹，福祿來咸。
元符親郊五首 送神用《景安》。 郊廟朝會歌辭 
馨遺八尊，器空二簋。至祝至虔，穹祇貺祉。
政和親郊三首 皇帝升降用《乾安》。 郊廟朝會歌辭 
因山爲高，爰陟其首。玉趾躩如，在帝左右。帝謂我王，予懷仁厚。眷言顧之，永綏九有。
政和親郊三首 配位酌獻用《大寧》。 其一 郊廟朝會歌辭 
於穆文祖，妙道九德。默契靈心，肇基王迹。啟佑後人，垂裕罔極。合食昭薦，孝思維則。
政和親郊三首 配位酌獻用《大寧》。 其二 郊廟朝會歌辭 
於皇順祖，積德累祥。發源深厚，不耀其光。基天明命，厥後克昌。是孝是享，申錫無疆。
高宗建炎初祀昊天上帝 降神用《景安》。 其一 郊廟朝會歌辭 
〔圜鍾爲宮三奏〕蒐講上儀，式修毖祀。日吉辰良，禮成樂備。風馭雲旗，聿來歆止。嘉我馨德，介茲繁祉。
高宗建炎初祀昊天上帝 降神用《景安》。 其二 郊廟朝會歌辭 
〔黄鍾爲角一奏〕我將我享，涓選休成。執事有恪，惟寅惟清。樂既六變，肅雍和鳴。高高在上，庶幾是聽。
高宗建炎初祀昊天上帝 降神用《景安》。 其三 郊廟朝會歌辭 
〔太簇爲徵一奏〕禮崇禋祀，備物薦誠。昭格穹昊，明德惟馨。風馬雲車，肸蠁居歆。申錫無疆，賚我思成。
高宗建炎初祀昊天上帝 降神用《景安》。 其四 郊廟朝會歌辭 
〔姑洗爲羽一奏〕惟天爲大，物始攸資。恭承禋祀，以報以祈。神不可度，日監在茲。有馨明德，庶其格思。
高宗建炎初祀昊天上帝 皇帝盥洗用《正安》。 郊廟朝會歌辭 
靈承上帝，厲意專精。設洗于阼，罍水以清。盥以致潔，感通神明。無遠弗屆，其饗茲誠。
高宗建炎初祀昊天上帝 升壇用《正安》。 郊廟朝會歌辭 
皇矣上帝，神格無方。一陽肇復，典祀有常。豆登豐潔，薦德清香。棐誠居歆，降福穰穰。
高宗建炎初祀昊天上帝 上帝位奠玉幣用《嘉安》。 郊廟朝會歌辭 
治極發聞，不瑕有芬。嘉玉陳幣，神屆欣欣。誠心昭著，欽恭無文。以妥以侑，篤祜何垠。
高宗建炎初祀昊天上帝 太祖位奠幣用《定安》。 郊廟朝會歌辭 
茫茫蒼穹，孰知其紀。精意潜通，雖遠而邇。量幣薦誠，有實斯篚。睠然顧之，永錫繁祉。
高宗建炎初祀昊天上帝 皇帝還位用《正安》。 郊廟朝會歌辭 
典祀有常，昭事上帝。奉以告虔，逮迄奠幣。鍾鼓既設，禮儀既備。神之格思，恭承貺賜。
高宗建炎初祀昊天上帝 捧俎用《豐安》。 郊廟朝會歌辭 
祀事孔明，禮文惟楙。爰潔犧牲，載登俎豆。或肆或將，無聲無臭。精祲潜通，永綏我后。
高宗建炎初祀昊天上帝 上帝酌獻用《嘉安》。 郊廟朝會歌辭 
氣萌黄鍾，萬物資始。欽若高穹，吉蠲時祀。神策泰元，增授無已。群生熙熙，函蒙繁祉。
高宗建炎初祀昊天上帝 太祖位酌獻用《英安》。 郊廟朝會歌辭 
赫赫翼祖，受命于天。德邁三代，威加八埏。陟配上帝，明禋告虔。流光垂裕，於萬斯年。
高宗建炎初祀昊天上帝 文舞退、武舞進用《正安》。 郊廟朝會歌辭 
大德曰生，陰陽寒暑。樂舞形容，干戚籥羽。一弛一張，退旅進旅。神安樂之，祉錫綿宇。
高宗建炎初祀昊天上帝 亞、終獻用《文安》。 郊廟朝會歌辭 
惟聖普臨，順皇之德。典禮有彝，享祀不忒。籩豆靜嘉，降登肸飭。神具醉止，景貺咸集。
高宗建炎初祀昊天上帝 徹豆用《肅安》。 郊廟朝會歌辭 
內心齊誠，外物蠲潔。神來迪嘗，俎豆既徹。燕及群生，靡或夭閼。降福穰穰，時萬時億。
高宗建炎初祀昊天上帝 送神用《景安》。 郊廟朝會歌辭 
於赫上帝，乘龍御天。惟聖克事，明饗斯虔。薦豆云徹，靈猋且旋。載錫休祉，其惟有年。
高宗建炎初祀昊天上帝 望燎用《正安》。 郊廟朝會歌辭 
靈承上帝，精意感通。馨香旁達，粢盛既豐。登降有儀，祀備樂終。神之聽之，福祿來崇。
紹興二十八年祀圜丘 皇帝入中壝用《乾安》。 郊廟朝會歌辭 
帝出于震，巽惟齊明。律曰姑洗，以示潔清。我交于神，蠲意必精。既盥而往，祈鑒斯誠。
紹興二十八年祀圜丘 降神用《景安》。 郊廟朝會歌辭 
陽動黄宮，日旋南極。天門蕩蕩，百神受職。爰熙紫壇，熉黄殊色。神哉沛來，蓋親有德。
紹興二十八年祀圜丘 盥洗用《乾安》。 郊廟朝會歌辭 
帝顧明德，監于克誠。齊戒滌濯，式示潔清。郊丘合祛，享意必精。既盥而薦，熙事備成。
紹興二十八年祀圜丘 升壇用《乾安》。 郊廟朝會歌辭 
帝臨崇壇，媼神其從。稽古合祛，並侑神宗。升階奠玉，誠意感通。貺施鼎來，受福無窮。
紹興二十八年祀圜丘 昊天上帝位奠玉幣用《嘉安》。御製。 郊廟朝會歌辭 
上穹昊天，日星垂曜。照臨下土，王國是保。維玉與帛，寅恭昭報。永左右之，欽若至道。
紹興二十八年祀圜丘 皇地祇位奠玉幣用《嘉安》。御製。 郊廟朝會歌辭 
至哉坤厚，隤然止靜。柔載動植，資始成性。玉光幣色，璨若其映。式恭禋祀，有邦之慶。
紹興二十八年祀圜丘 太祖皇帝位奠幣用《廣安》。御製。 郊廟朝會歌辭 
明明翼祖，並侑泰壇。肇造綿宇，王業孔艱。表正封略，上際下蟠。躬以大報，亦止于燔。
紹興二十八年祀圜丘 太宗皇帝位奠玉幣用《化安》。御製。 郊廟朝會歌辭 
赫赫巍巍，及時純熙。昊天成命，后則受之。登邁邃古，光被聲詩。有幣陟配，孫謀所貽。
紹興二十八年祀圜丘 降壇用《乾安》。 郊廟朝會歌辭 
躬展盛儀，天步逡巡。樂備禮交，嘉玉既陳。神方安坐，薦祉紛綸。陟降有容，皇心載勤。
紹興二十八年祀圜丘 還位用《乾安》。 郊廟朝會歌辭 
克昭王業，命成昊天。泰畤禋燎，八陛惟圓。肅然威儀，登降周旋。是謂精享，神監吉蠲。
紹興二十八年祀圜丘 奉俎用《豐安》。 郊廟朝會歌辭 
至大惟天，云何稱德。展誠致薦，牲用博碩。誠以牲寓，帝由誠格。居歆降祥，時萬時億。
紹興二十八年祀圜丘 再詣盥洗用《乾安》。 郊廟朝會歌辭 
帝出于震，巽惟潔齊。神明其德，迺稱禋柴。惟茲吉蠲，昭事聿懷。重盥而祀，敷錫孔皆。
紹興二十八年祀圜丘 昊天上帝位酌獻用《禧安》。御製。 郊廟朝會歌辭 
謁款壇陛，祗祀泰禋。丘圜自然，可格至神。桂尊登酌，嘉薦芳新。靡福菲眇，敷佑下民。
紹興二十八年祀圜丘 皇地祇位酌獻用《光安》。御製。 郊廟朝會歌辭 
厚德光大，承元之明。茲潜莩吹，升于昭清。冰天桂海，咸資化成。恭酌彝醪，報本惟精。
紹興二十八年祀圜丘 太祖皇帝位酌獻用《彰安》。 郊廟朝會歌辭 
於赫皇祖，創業立極。肅肅靈命，蕩蕩休德。嘉觴精潔，雅奏金石。丕顯神謨，惟後之則。
紹興二十八年祀圜丘 太宗皇帝位酌獻用《韶安》。御製。 郊廟朝會歌辭 
丕鑠帝宗，復受天命。羣陰猶黷，一戎大定。奠鬯斯馨，功歌在詠。佑啟後人，文軌蚤正。
紹興二十八年祀圜丘 還位用《乾安》。 郊廟朝會歌辭 
肆類上帝，懷柔百神。槀秸既設，珪幣既陳。精誠潜交，已事而竣。佑我億載，基圖日新。
紹興二十八年祀圜丘 入小次用《乾安》。 郊廟朝會歌辭 
恭展美報，聿修上儀。禮樂和節，登降適宜。德焉斯親，神靡不娭。海內承福，式固邦基。
紹興二十八年祀圜丘 文舞退、武舞進用《正安》。 郊廟朝會歌辭 
泰元尊臨，富媼繁祉。於皇祖宗，既昭格止。奏舞象功，靈其有喜。永言孝思，盡善盡美。
紹興二十八年祀圜丘 亞獻用《正安》。 郊廟朝會歌辭 
陽丘其高，神祇並位。既奠厥玉，既奉厥醴。亦有嘉德，克相毖祀。旨酒載爵，以成熙事。
紹興二十八年祀圜丘 出小次位用《乾安》。 郊廟朝會歌辭 
爰熙紫壇，天地並貺。來燕來寧，畢陳鬰鬯。承神至尊，精意所鄉。告靈饗矣，祉福其暢。
紹興二十八年祀圜丘 詣飲福位用《乾安》。 郊廟朝會歌辭 
帝臨崇壇，媼神其從。祖宗並歆，福祿攸同。兵寢刑措，時和歲豐。其膺受之，將施無窮。
紹興二十八年祀圜丘 飲福用《禧安》。 郊廟朝會歌辭 
八音克諧，降神出祇。風馬雲車，陟降在茲。錫我純嘏，我應受之。一人有慶，燕及羣黎。
紹興二十八年祀圜丘 還位用《乾安》。 郊廟朝會歌辭 
帝出于震，孝奏上儀。燔燎羶薌，神徠燕娭。肅若舊典，罔或不祗。既右饗之，翕受蕃釐。
紹興二十八年祀圜丘 徹豆用《熙安》。 郊廟朝會歌辭 
燎薌既升，焫膋以潔。于豆于登，焄蒿有飶。紫幄熉黄，神其安悅。將以慶成，薄言盍徹。
紹興二十八年祀圜丘 送神用《景安》。 郊廟朝會歌辭 
九霄眇邈，神不可求。何以降之，監德之修。三獻備成，神不可留。何以送之，保天之休。
紹興二十八年祀圜丘 望燎用《乾安》。 郊廟朝會歌辭 
謂天蓋高，陽噓而生。日月列宿，皆天之神。肆求厥類，與陽俱升。視燎于壇，以終其勤。
紹興二十八年祀圜丘 望瘞用《乾安》。 郊廟朝會歌辭 
謂地蓋厚，陰翕而成。社稷羣望，皆地之靈。肆求厥類，與陰俱凝。視瘞于坎，以終其勤。
紹興二十八年祀圜丘 還大次用《乾安》。 郊廟朝會歌辭 
舞具八佾，樂備六成。大矣孝熙，厲意專精。已事而竣，回軫還衡。我應受之，以莫不增。
紹興二十八年祀圜丘 還內用《采茨》。 郊廟朝會歌辭 
五輅鳴鑾，八神警蹕。天官景從，莫不祗栗。祲威盛容，昭哉祖述。祚我無疆，叶氣充溢。
寧宗郊祀二十九首 郊廟朝會歌辭 
合祀丘澤，登侑祖宗。顧諟惟精，靈承惟恭。有嚴皇儀，有莊帝容。監于克誠，肅肅雍雍。
寧宗郊祀二十九首 降神用《景安》。 其一 郊廟朝會歌辭 
〔圜鍾爲宮〕天門蕩蕩，雲車陰陰。百神咸秩，三靈顧歆。神哉來娭，神哉溥臨。饗時宋德，翼翼小心。
寧宗郊祀二十九首 降神用《景安》。 其二 郊廟朝會歌辭 
〔黄鍾爲角〕華蓋既動，紫微洞開。星樞周旋，日車徘徊。靈兮顧佑，靈兮沛來。載燕載娭，式時壇垓。
寧宗郊祀二十九首 降神用《景安》。 其三 郊廟朝會歌辭 
〔太簇爲徵〕泰尊媼釐，祖功宗德。辰躔陪營，嶽瀆受職。神哉來下，神哉來格。饗德惟馨，留虞嘉席。
寧宗郊祀二十九首 降神用《景安》。 其四 郊廟朝會歌辭 
〔姑洗爲羽〕金石宣昭，羽旄紛綸。潔火夕照，明水夜陳。娭哉惟靈，娭哉惟神。風馬招摇，惟德之親。
寧宗郊祀二十九首 皇帝盥洗用《乾安》。 郊廟朝會歌辭 
皇帝儉勤，盥用陶瓦。禮神頌祗，奠幣獻斝。月鑑陰肅，醴液融冶。挹彼注茲，禮無違者。
寧宗郊祀二十九首 升壇用《乾安》。 郊廟朝會歌辭 
崇臺穹窿，高靈下墮。慶陰彷彿，從坐嶪峨。宵昇于丘，時通權火。維天之命，百祿是荷。
寧宗郊祀二十九首 降壇。 郊廟朝會歌辭 
帝饗于郊，一精二純。紫觚陟降，嘉玉妥陳。神方留娭，瑞貺紛綸。申錫無疆，螽斯振振。
寧宗郊祀二十九首 還位。 郊廟朝會歌辭 
肅肅禮度，鋗鋗宮奏。天行徐謐，皇儀昭懋。光連重璧，物備簋豆。於皇以饗，無聲無臭。
寧宗郊祀二十九首 尚書奉俎。 郊廟朝會歌辭 
列俎孔陳，嘉籩維實。鼎煁陽燧，玉流星液。我牲既碩，我薦既苾。神監下昭，安坐翔吉。
寧宗郊祀二十九首 再詣盥洗。 郊廟朝會歌辭 
帝登初觴，禮嚴再盥。精明顯昭，齊顒洞貫。靈娭留俞，神光炳煥。我宋受福，永壽於萬。
寧宗郊祀二十九首 再升壇。 郊廟朝會歌辭 
紫壇嶽立，神光夜燭。有儼旒采，有鸞佩玉。霄垠顧佑，祖宗熙穆。對越不忘，俾爾戩穀。
寧宗郊祀二十九首 降壇用《乾安》。 郊廟朝會歌辭 
天容澄謐，景氣晏和。瓚斝薦醇，鋗璆叶歌。帝降庭止，夜其如何。神助之休，宜爾衆多。
寧宗郊祀二十九首 還位用《乾安》。 郊廟朝會歌辭 
甘露流英，卿雲舒采。靈俞有喜，神光晻曖。穆穆來蒞，洋洋如在。帝用居歆，澤及四海。
寧宗郊祀二十九首 入小次用《乾安》。 郊廟朝會歌辭 
聽惟饗德，監惟棐忱。顧諟思明，靈承思欽。永言端蒞，肅對下臨。上帝是皇，毋貳爾心。
寧宗郊祀二十九首 文舞退、武舞進用《正安》。 郊廟朝會歌辭 
羽籥陳容，干戚按節。德閑而泰，功勞而决。虞我神祇，揚我謨烈。盡美盡善，福流有截。
寧宗郊祀二十九首 亞獻用《正安》。 郊廟朝會歌辭 
帝臨中壇，神從八陛。華玉展瑞，明馨薦醴。亦有嘉德，克相盛禮。獻茲重觴，降福瀰瀰。
寧宗郊祀二十九首 終獻用《正安》。 郊廟朝會歌辭 
敬事天地，升侑祖宗。陳盥于三，介觴之重。秉德翼翼，有來雍雍。相予祀事，福嘏日溶。
寧宗郊祀二十九首 出小次用《乾安》。 郊廟朝會歌辭 
孝奏展成，熙儀畢薦。光流桂俎，祥衍椒奠。風管晨凝，雲容天轉。拜貺于郊，右序詒燕。
寧宗郊祀二十九首 詣飲福位用《乾安》。 郊廟朝會歌辭 
所饗惟清，所欽惟馨。靈喜留俞，天景窈冥。福祿來成，福祿來寧。皇用時斂，壽我慈庭。
寧宗郊祀二十九首 飲福用《禧安》。 郊廟朝會歌辭 
瓚斝觩䚧，觥罍氤氳。有醴惟香，有酒惟欣。肸蠁豐融，懿懿芬芬。我龍受之，如川如雲。
寧宗郊祀二十九首 降壇用《乾安》。 郊廟朝會歌辭 
天錫多祉，皇受五福。言瞻瑶壇，迄奉瑄玉。昭星炳燿，元氣回復。帝儀載旋，有嘉穆穆。
寧宗郊祀二十九首 還位用《乾安》。 郊廟朝會歌辭 
璇圖天深，鼎文日輝。慶流皇家，象炳紫微。乾回冕旒，雲煥衮衣。何千萬年，式于九圍。
寧宗郊祀二十九首 尚書徹豆用《熙安》。 郊廟朝會歌辭 
蘭豆既升，簠簋既登。禮備俎實，饗貴牲𦞪。時乃告徹，器用畢興。祚我皇基，介福是膺。
寧宗郊祀二十九首 送神用《景安》。 郊廟朝會歌辭 
神輔有德，來燕來娭。禮薦熙成，三靈逆釐。神饗有道，言旋言歸。福祉咸蒙，百世本支。
寧宗郊祀二十九首 詣望燎位用《乾安》。 郊廟朝會歌辭 
莫神乎天，陽噓而生。日月星辰，皆乾之精。肆求厥類，與陽俱升。眡燎于壇，展也大成。
寧宗郊祀二十九首 詣望瘞位用《乾安》。 郊廟朝會歌辭 
地載萬物，陰翕而成。山嶽河瀆，皆坤之靈。克肖其象，與陰俱凝。眡瘞于坎，思求厥成。
寧宗郊祀二十九首 還大次用《乾安》。 郊廟朝會歌辭 
福方流胙，祈方欽柴。鹵簿載肅，球架允諧。帝祉具臨，皇靈允懷。遄御于次，降福孔皆。
寧宗郊祀二十九首 還內用《乾安》。 郊廟朝會歌辭 
八神呵蹕，千官景從。回軫還衡，祲威盛容。妥飾芝鳳，御朝雲龍。歸壽慈闈，敷時民雍。
景祐上辛祈穀二首 太宗配位奠幣用《仁安》。 郊廟朝會歌辭 
天祚有開，文德來遠。祈穀日辛，侑神禮展。
景祐上辛祈穀二首 酌獻用《紹安》。 郊廟朝會歌辭 
於穆神宗，惟皇永命。薦醴六尊，聲歌千詠。
紹興祈穀三首 太宗位奠幣用《宗安》。 郊廟朝會歌辭 
於穆思文，克配上帝。涓選休成，遵揚嚴衛。祗薦明誠，肅陳量幣。享茲吉蠲，申錫來裔。
紹興祈穀三首 上帝位酌獻用《嘉安》。 郊廟朝會歌辭 
三陽肇新，萬物資始。精誠祈天，其聽斯邇。願均雨暘，田疇之喜。如坻如京，以備百禮。
紹興祈穀三首 太宗位酌獻用《德安》。 郊廟朝會歌辭 
天錫勇智，允惟太宗。功隆德盛，與帝比崇。禮嚴陟配，誠達精衷。尚其錫祉，歲以屢豐。
孟夏雩祀二首 太祖配坐奠幣用《獻安》。 郊廟朝會歌辭 
昊天蓋高，祀事爲大。嚴配皇靈，億福來介。
孟夏雩祀二首 酌獻用《感安》。 郊廟朝會歌辭 
龍見而雩，神之來格。犧象精良，威靈赫奕。
紹興雩祀一首 郊廟朝會歌辭 
蒼蒼昊穹，覆臨下土。欽惟歲事，民所依怙。爰竭精虔，禮典斯舉。甘澤以時，介我稷黍。
冬至孟春孟夏季秋四祀上公攝事七首 降神用《景安》。二章。 郊廟朝會歌辭 
天何言哉，至清而健。默定幽贊，降祥福善。夙設圜壇，恭陳嘉薦。貞馭下臨，儲休錫羨。生物之祖，興益之宗。于國之陽，以禋昊穹。六變降神，於論鼓鍾。親德享道，錫羨無窮。
冬至孟春孟夏季秋四祀上公攝事七首 太尉行用《正安》。 郊廟朝會歌辭 
禮經之重，祭典爲宗。上公攝事，登降彌恭。庶品豐潔，令儀肅雍。百神萃止，惟吉之從。
冬至孟春孟夏季秋四祀上公攝事七首 司徒奉俎用《豐安》。 郊廟朝會歌辭 
禮崇禋祀，神鑒孔明。牲牷博腯，以炰以烹。馨香蠲潔，品物惟精。錫以純嘏，享茲至誠。
冬至孟春孟夏季秋四祀上公攝事七首 飲福用《廣安》。 郊廟朝會歌辭 
簠簋既陳，吉蠲登薦。洗心防邪，肅祗祭典。陟降惟寅，籩豆有踐。百福咸宜，淳耀丕顯。
冬至孟春孟夏季秋四祀上公攝事七首 亞、終獻用《文安》。 郊廟朝會歌辭 
秩秩禮文，肅肅嚴祀。仰洽神休，式協民紀。灌獻有容，敘其俎簋。明德惟馨，以介丕祉。
冬至孟春孟夏季秋四祀上公攝事七首 送神用《景安》。 郊廟朝會歌辭 
帝臨中壇，肅恭禋祀。靈景舒光，飛龍旋軌。送神有章，神心具醉。輔德惟仁，永錫元祉。
景德以後祀五方帝十六首 青帝降神用《高安》。六變。 郊廟朝會歌辭 
四序伊始，三陽肇新。氣迎東郊，蟄戶咸春。功宣播殖，澤被生民。祝史正辭，昭事惟寅。
景德以後祀五方帝十六首 奠玉幣、酌獻並用《嘉安》。 郊廟朝會歌辭 
條風始至，盛德在木。平秩東作，種獻穜穋。律應青陽，氣和玉燭。惠彼兆民，以介景福。
景德以後祀五方帝十六首 送神用《高安》。 郊廟朝會歌辭 
備物致用，薦羞神明。禮成樂舉，克享克禋。
景德以後祀五方帝十六首 酌獻用《祐安》。 郊廟朝會歌辭 
條風斯應，候曆維新。陽和啟蟄，品物皆春。篪簧協奏，簠簋畢陳。精羞豐薦，景福攸臻。
景德以後祀五方帝十六首 赤帝降神用《高安》。 郊廟朝會歌辭 
長嬴戒序，候正南訛。功資蕃育，氣應清和。鼎實嘉俎，樂備登歌。神其來享，降福孔多。
景德以後祀五方帝十六首 奠玉幣、酌獻用《嘉安》。景祐用《祐安》，辭亦不同。 郊廟朝會歌辭 
象分離位，德配炎精。景風協律，化神含生。百嘉茂育，乃順高明。神無常享，享于克誠。
景德以後祀五方帝十六首 送神用《高安》。 郊廟朝會歌辭 
籩豆有踐，黍稷惟馨。禮終三獻，神歸杳冥。
景德以後祀五方帝十六首 黄帝降神用《高安》。 郊廟朝會歌辭 
坤輿厚載，黄裳元吉。宅中居正，含章抱質。分王四季，其功靡秩。育此羣生，首茲六律。
景德以後祀五方帝十六首 奠玉幣、酌獻用《嘉安》。景祐用《祐安》，辭亦不同。 郊廟朝會歌辭 
中央定位，厚德惟新。五行攸正，四氣爰均。笙鏞以間，簠簋斯陳。爲民祈福，肅奉明禋。
景德以後祀五方帝十六首 送神用《高安》。 郊廟朝會歌辭 
土德居中，方輿配位。樂以送神，式申昭事。
景德以後祀五方帝十六首 白帝降神用《高安》。 郊廟朝會歌辭 
西顥騰晶，天地始肅。盛德在金，百嘉茂育。彍弩射牲，築場登穀。明靈格思，旌罕紛屬。
景德以後祀五方帝十六首 奠玉幣、酌獻用《嘉安》。景祐用《祐安》，辭亦不同。 郊廟朝會歌辭 
博碩肥腯，以炰以烹。嘉栗旨酒，有瀰斯盈。肴核惟旅，肅肅烝烝。吉蠲備物，享于克誠。
景德以後祀五方帝十六首 送神用《高安》。 郊廟朝會歌辭 
飈輪戾止，景燭靈壇。金奏繹如，白露漙漙。
景德以後祀五方帝十六首 黑帝降神用《高安》。 郊廟朝會歌辭 
隆冬戒序，歲曆順成。一人有慶，萬物由庚。有旨斯酒，有碩斯牲。報功崇德，正直聰明。
景德以後祀五方帝十六首 奠玉幣、酌獻用《嘉安》。景祐用《祐安》，辭亦不同。 郊廟朝會歌辭 
大儀斡運，星紀環周。三時不害，黍稷盈疇。克誠致享，品物咸羞。禮成樂變，錫祚貽休。
景德以後祀五方帝十六首 送神用《高安》。 郊廟朝會歌辭 
管磬咸和，禮獻斯畢。靈馭言旋，神降之吉。
紹興以後祀五方帝六十首 青帝降神用《高安》。 其一 郊廟朝會歌辭 
〔圜鍾宮三奏〕於神何司，而德于木。肅然顧歆，則我斯福。我祀孔時，我心載祗。匪我之私，神來不來。
紹興以後祀五方帝六十首 青帝降神用《高安》。 其二 郊廟朝會歌辭 
〔黄鍾爲角一奏〕神兮焉居，神在震方。仁以爲宅，秉天之陽。神之來矣，道修以阻。望神未來，使我心苦。
紹興以後祀五方帝六十首 青帝降神用《高安》。 其三 郊廟朝會歌辭 
〔太簇爲徵一奏〕神在途矣，習習以風。百靈後先，敢一不恭。奔走癘疫，祓除菑凶。顧瞻下方，逍遥從容。
紹興以後祀五方帝六十首 青帝降神用《高安》。 其四 郊廟朝會歌辭 
〔姑洗羽一奏〕溫然仁矣，熙然春矣。龍駕帝服，穆將臨矣。我酒清矣，我肴烝矣。我樂備矣，我神顧矣。
紹興以後祀五方帝六十首 升殿用《正安》。 郊廟朝會歌辭 
在國之東，有壇崇成。節以和樂，式降式登。潔我珮服，璆琳鏘鳴。匪壇斯高，曷妥厥靈。
紹興以後祀五方帝六十首 青帝奠玉幣用《嘉安》。 郊廟朝會歌辭 
物之熙熙，胡爲其然。蒙神之休，迺敢報旃。有邸斯珪，有量斯幣。于以奠之，格此精意。
紹興以後祀五方帝六十首 太昊氏位奠幣用《嘉安》。 郊廟朝會歌辭 
卜歲之初，我迎春祗。孰克侑饗，曰古宓戲。於皇宓戲，萬世之德。再拜稽首，敢愛斯璧。
紹興以後祀五方帝六十首 奉俎用《豐安》。 郊廟朝會歌辭 
靈兮安留，煙燎既升。有碩其牲，有俎斯承。匪牲則碩，我德惟馨。緩節安歌，庶幾是聽。
紹興以後祀五方帝六十首 青帝酌獻用《祐安》。 郊廟朝會歌辭 
百末布蘭，我酒伊旨。酌以匏爵，洽我百禮。帝居青陽，顧予嘉觴。右我天子，宜君宜王。
紹興以後祀五方帝六十首 太昊酌獻用《祐安》。 郊廟朝會歌辭 
五德之王，誰實始之。功括造化，與天無期。酌我清酤，盥獻載飭。神鑒孔饗，天子之德。
紹興以後祀五方帝六十首 亞、終獻用《文安》。 郊廟朝會歌辭 
貳觴具舉，承神嘉虞。神具醉止，眷焉此都。我歲方新，我畝伊殖。時暘時雨，繄神之力。
紹興以後祀五方帝六十首 送神用《高安》。 郊廟朝會歌辭 
忽而來兮，格神鴻休。忽而往兮，神不予留。神在天兮，福我壽我。千萬春兮，高靈下墮。
紹興以後祀五方帝六十首 赤帝降神用《高安》。 其一 郊廟朝會歌辭 
〔圜鍾爲宮〕離明御正，德協于火。有感其生，維帝是何。帝圖炎炎，貽福錫我。鑒于妥虔，高靈下墮。
紹興以後祀五方帝六十首 赤帝降神用《高安》。 其二 郊廟朝會歌辭 
〔黄鍾爲角〕赤精之君，位于朱明。茂育萬物，假然長嬴。我潔我盛，我蠲我誠。神其下來，雲車是承。
紹興以後祀五方帝六十首 赤帝降神用《高安》。 其三 郊廟朝會歌辭 
〔太簇爲徵〕八卦相蕩，一氣散施。隆熾恢台，職神尸之。肅肅飈御，神戾于天。於昭神休，天子萬年。
紹興以後祀五方帝六十首 赤帝降神用《高安》。 其四 郊廟朝會歌辭 
〔姑洗爲羽〕燁燁其光，炳炳其靈。窅其如容，歘其如聲。扇以景風，導以朱斿。我德匪類，神其安留。
紹興以後祀五方帝六十首 升殿用《正安》。 郊廟朝會歌辭 
除地國南，有基崇崇。載陟載降，式虔式恭。燎煙既燔，黻冕斯容。神如在焉，肆予幽通。
紹興以後祀五方帝六十首 赤帝奠玉幣用《嘉安》。 郊廟朝會歌辭 
太微呈祥，炎德克彰。佑我基命，格于明昌。一純二精，有嚴典祀。于以奠之，以介繁祉。
紹興以後祀五方帝六十首 神農氏奠幣用《嘉安》。 郊廟朝會歌辭 
練以纁黄，有篚將之。肸蠁斯答，有神昭之。維神於民，實始貨食。歸德報功，敢怠王國。
紹興以後祀五方帝六十首 奉俎用《豐安》。 郊廟朝會歌辭 
有牲在滌，從以騂牡。或肆或將，有潔其俎。神嗜飲食，飶飶芬芬。莫腆于誠，神其顧歆。
紹興以後祀五方帝六十首 赤帝酌獻用《祐安》。 郊廟朝會歌辭 
四月維夏，兆于重離。帝執其衡，物無癘疵。於皇帝功，思樂旨酒。奠爵既成，垂福則有。
紹興以後祀五方帝六十首 神農氏酌獻用《祐安》。 郊廟朝會歌辭 
猗歟先農，肇茲黍稷。既殖既播，有此粒食。秬鬯潔清，彝罇疏冪。竭我瑶斝，莫報嘉績。
紹興以後祀五方帝六十首 亞、終獻用《文安》。 郊廟朝會歌辭 
盥爵奠斝，載虔載恭。籩豆靜嘉，於樂鼓鍾。禮備三獻，神具醉止。孰顯神德，揚光紛委。
紹興以後祀五方帝六十首 送神用《高安》。 郊廟朝會歌辭 
神來何從，馺然靈風。神去何之，杳然幽蹤。伊神去來，霧散雲烝。獨遺休祥，山崇川增。
紹興以後祀五方帝六十首 黄帝降神用《高安》。 其一 郊廟朝會歌辭 
〔圜鍾爲宮〕維帝奠位，乃咸于時。孰主張是，而樞紐之。穀我腹我，比予于兒。告我冠服，迨其委蛇。
紹興以後祀五方帝六十首 黄帝降神用《高安》。 其二 郊廟朝會歌辭 
〔黄鍾角〕蓀無不在，日與我居。孰不可來，肸蠁斯須。象服龍駕，淵淵鼓桴。蓀不汝多，多汝意孚。
紹興以後祀五方帝六十首 黄帝降神用《高安》。 其三 郊廟朝會歌辭 
〔太簇徵〕樂哉帝居，逝留無常。爾信我宅，爾中我鄉。乃眷茲土，於赫君王。翩然下來，去未遽央。
紹興以後祀五方帝六十首 黄帝降神用《高安》。 其四 郊廟朝會歌辭 
〔姑洗羽〕澹兮撫琴，啾兮吹笙。神之未來，肅穆以聽。繽紛羽旄，姣服在中。神既來止，亦無惰容。
紹興以後祀五方帝六十首 升殿用《正安》。 郊廟朝會歌辭 
民生地中，動作食息。與我周旋，莫匪爾極。捕鰈東海，搴茅南山。彼勞如何，矧升降間。
紹興以後祀五方帝六十首 黄帝奠玉幣用《嘉安》。 郊廟朝會歌辭 
萬櫝之寶，一絇之絲。孕之育之，誰爲此施。歸之后神，神曰何爲。不宰之功，蕩然四垂。
紹興以後祀五方帝六十首 有熊氏位奠幣用《嘉安》。 郊廟朝會歌辭 
維有熊氏，以土勝王。其後皆沿，茲德用壯。黼黻幅舄，裳衣是創。幣之玄纁，對此昭亮。
紹興以後祀五方帝六十首 奉俎用《豐安》。 郊廟朝會歌辭 
王曰欽哉，無愛斯牲。登我元祀，亦有皇靈。以將以享，或剝或烹。大夫之俎，天子之誠。
紹興以後祀五方帝六十首 黄帝酌獻用《祐安》。 郊廟朝會歌辭 
黍以爲翁，鬰以爲婦。以侑元功，以酌大斗。伊誰歆之，皇皇帝后。伊誰嘏之，天子萬壽。
紹興以後祀五方帝六十首 有熊氏酌獻用《祐安》。 郊廟朝會歌辭 
昔在綿邈，有人公孫。登政撫辰，節用良勤。所蓄既大，所行宜遠。載其華罇，從以簫管。
紹興以後祀五方帝六十首 亞、終獻用《文安》。 郊廟朝會歌辭 
羽觴更陳，厥味清凉。飲之不煩，又有蔗漿。夜未艾止，明星浮浮。願言妥靈，靈兮淹留。
紹興以後祀五方帝六十首 送神用《高安》。 郊廟朝會歌辭 
靈不肯留，沛兮將歸。玉節猋逝，翠旗並馳。顧瞻佇立，悵然佳期。蹇千萬年，無斁人斯。
紹興以後祀五方帝六十首 白帝降神用《高安》。 其一 郊廟朝會歌辭 
〔圜鍾爲宮〕白藏啟序，庶彙向成。有嚴禋祀，用答幽靈。風馬雲車，來燕來寧。洋洋在上，休福是承。
紹興以後祀五方帝六十首 白帝降神用《高安》。 其二 郊廟朝會歌辭 
〔黄鍾角〕素精肇節，金行固藏。氣沖炎伏，明河翻霜。功收有年，禮薦有章。祇越眇冥，鴻基永昌。
紹興以後祀五方帝六十首 白帝降神用《高安》。 其三 郊廟朝會歌辭 
〔太簇徵〕昊天之氣，揫斂萬彙。涓日潔齊，有嚴厥祀。有牲維肥，有酒維旨。神之燕娭，錫茲福祉。
紹興以後祀五方帝六十首 白帝降神用《高安》。 其四 郊廟朝會歌辭 
〔姑洗羽〕執矩斯兌，實惟素靈。受職儲休，萬寶以成。饗于西郊，奠玉陳牲。侑以雅樂，來歆克誠。
紹興以後祀五方帝六十首 升殿用《正安》。 郊廟朝會歌辭 
素猋諧律，西顥墮靈。肇復元祀，晨煬肅清。下土層陔，嘉薦芳馨。以御蕃祉，介我西成。
紹興以後祀五方帝六十首 白帝奠玉幣用《嘉安》。 郊廟朝會歌辭 
惟時素秋，肇舉元祀。禮備樂作，降登有數。洋洋在上，神既來止。神之格思，錫我繁祉。
紹興以後祀五方帝六十首 少昊氏位奠幣用《嘉安》。 郊廟朝會歌辭 
西顥肅清，羣生茂遂。有嚴報典，孔明祀事。珪幣告虔，神靈燕喜。賚我豐年，以錫民祉。
紹興以後祀五方帝六十首 奉俎用《豐安》。 郊廟朝會歌辭 
洽禮既陳，諧音具舉。有滌斯牲，孔碩爲俎。維帝居歆，介我稷黍。樂哉有秋，繄神之祜。
紹興以後祀五方帝六十首 白帝酌獻用《祐安》。 郊廟朝會歌辭 
徂商肇祀，靈蓋孔饗。恭承嘉禧，湛澹秬鬯。監此馨香，靈其安留。疇惠下民，匪靈之休。
紹興以後祀五方帝六十首 少昊氏位酌獻用《祐安》。 郊廟朝會歌辭 
沆碭西顥，功載萬世。乘金宅兌，侑我明祀。嘉觴布蘭，牲玉潔精。神之燕虞，肅用有成。
紹興以後祀五方帝六十首 亞、終獻用《文安》。 郊廟朝會歌辭 
肅成萬物，泬寥其秋。惟茲祀事，戾止靈斿。酌獻具舉，典禮是求。冀福斯民，黍稷盈疇。
紹興以後祀五方帝六十首 送神用《高安》。 郊廟朝會歌辭 
沆碭白藏，順成萬寶。有來德馨，於昭神妥。露華晨晞，飈馭聿還。介我嗣歲，澤均幅員。
紹興以後祀五方帝六十首 黑帝降神用《高安》。 其一 郊廟朝會歌辭 
〔圜鍾爲宮〕吉日壬癸，律中應鍾。國有故常，北郊迎冬。乃蕆祀事，必祗必恭。明默雖異，感而遂通。
紹興以後祀五方帝六十首 黑帝降神用《高安》。 其二 郊廟朝會歌辭 
〔黄鍾爲角〕良月盈數，四氣推遷。帝於是時，典司其權。高靈下墮，降祉幅員。神之聽之，祀事罔愆。
紹興以後祀五方帝六十首 黑帝降神用《高安》。 其三 郊廟朝會歌辭 
〔太簇爲徵〕北方之神，執權司冬。三時務農，於焉告功。禮備樂作，歸功于神。風馬來游，永錫斯民。
紹興以後祀五方帝六十首 黑帝降神用《高安》。 其四 郊廟朝會歌辭 
〔姑洗爲羽〕天地閉塞，盛德在水。黑精之君，降福羨祉。洋洋在上，若或見之。齊莊承祀，其敢斁思。
紹興以後祀五方帝六十首 升殿用《正安》。 郊廟朝會歌辭 
昧爽昭事，煌煌露光。滌溉蠲潔，容儀肅莊。牲肥酒旨，薦此芬芳。降陟有序，禮無越常。
紹興以後祀五方帝六十首 黑帝奠玉幣用《嘉安》。 郊廟朝會歌辭 
晨曦未升，天宇肅穆。祗若元祀，將以幣玉。神之格思，三獻茅縮。明靈懌豫，下土是福。
紹興以後祀五方帝六十首 高陽氏位奠幣用《嘉安》。 郊廟朝會歌辭 
飈馭雲蓋，神之顧歆。丕昭禮容，發揚樂音。祀事既舉，仰當神心。申以嘉幣，式薦誠諶。
紹興以後祀五方帝六十首 奉俎用《豐安》。 郊廟朝會歌辭 
辰牡孔碩，奉牲以告。祕祝非祈，豐年宜報。至意昭徹，交乎神明。降福穰穰，用燕羣生。
紹興以後祀五方帝六十首 黑帝酌獻用《祐安》。 郊廟朝會歌辭 
赫赫神游，周流八極。德馨上聞，於焉來格。不腆酒醴，用伸悃愊。神其歆之，民用嚮德。
紹興以後祀五方帝六十首 高陽氏酌獻用《祐安》。 郊廟朝會歌辭 
十月納禾，民務藏蓋。不有神休，民罔攸頼。孟冬之吉，禮行不昧。神降百祥，昭著蓍蔡。
紹興以後祀五方帝六十首 亞、終獻用《文安》。 郊廟朝會歌辭 
萬彙揫斂，時惟冬序。蠢爾黎氓，入此室處。酌獻告神，禮以時舉。頼此陰騭，民有所怙。
紹興以後祀五方帝六十首 送神用《高安》。 郊廟朝會歌辭 
神之戾止，天門夜開。禮備告成，雲{車井}亟回。旗纛晻靄，萬靈喧豗。獨遺祉福，用澤九垓。
乾德以後祀感生帝十首 降神用《大安》。 郊廟朝會歌辭 
和均玉管，政協璿衡。四序資始，萬物含生。皇猷允洽，至德惟明。爲民祈福，克致精誠。
乾德以後祀感生帝十首 太保行用《保安》。 郊廟朝會歌辭 
衣冠儼若，步武有容。公卿濟濟，率禮惟恭。
乾德以後祀感生帝十首 罍洗用《正安》。 郊廟朝會歌辭 
昊天降康，云何以報。斯謀斯惟，雍雍灌鬯。身之潔兮，神斯來止。神之享兮，民斯福矣。
乾德以後祀感生帝十首 奠玉幣用《慶安》。 郊廟朝會歌辭 
籩豆有踐，玉帛斯陳。神無常享，享于精純。
乾德以後祀感生帝十首 奉俎用《咸安》。 郊廟朝會歌辭 
俎實具列，明德惟馨。肅容祗薦，神其降靈。
乾德以後祀感生帝十首 酌獻用《崇安》。 郊廟朝會歌辭 
樂調鳳律，酒浥犧尊。至靈斯御，盛德彌敦。
乾德以後祀感生帝十首 飲福用《廣安》。 郊廟朝會歌辭 
三陽戒律，萬彙騰精。既蘇昆蟲，畢達勾萌。具陳犧象，式薦誠明。錫以蕃祉，永保咸平。
乾德以後祀感生帝十首 亞、終獻用《文安》。 郊廟朝會歌辭 
大君有命，祀典咸脩。薦獻式敘，淑慎優柔。
乾德以後祀感生帝十首 徹豆用《肅安》。以下二首政和中製。 郊廟朝會歌辭 
奉承明祀，惟羊惟牛。卬盛于豆，備陳庶羞。鍾鼓喤喤，神具醉止。其徹嘉籩，永綏福祉。
乾德以後祀感生帝十首 送神用《普安》。 郊廟朝會歌辭 
既臨下土，復歸于天。神之報貺，受福無邊。
景祐祀感生帝二首 宣祖配位奠幣用《皇安》。 郊廟朝會歌辭 
濬發長源，粵惟始祖。五運協圖，萬靈來護。
景祐祀感生帝二首 酌獻用《肅安》。 郊廟朝會歌辭 
龍德而隠，源流則長。宜乎億祀，侑享彌昌。
元符祀感生帝五首 降神用《大安》。六變。 郊廟朝會歌辭 
二儀交泰，七政順行。四序資始，萬物含生。皇朝創業，盛德致平。爲民祈福，潔此精誠。
元符祀感生帝五首 初獻升降用《保安》。 郊廟朝會歌辭 
冕旒儼若，步武有容。公卿濟濟，韶頀邕邕。
元符祀感生帝五首 帝位酌獻。 郊廟朝會歌辭 
樂和鳳律，酒奠犧尊。神明斯享，禮盛難論。
元符祀感生帝五首 亞、終獻用《文安》。 郊廟朝會歌辭 
大君有命，闕典咸脩。帝歆明祀，佑聖千秋。
元符祀感生帝五首 送神用《普安》。 郊廟朝會歌辭 
俯臨下土，迴復上天。觸類而長，荷福無邊。
紹興以後祀感生帝十六首 降神用《大安》。 其一 郊廟朝會歌辭 
〔圜鍾爲宮〕炎精之神，飛{車井}碧落。駕以浮雲，丹書赤雀。禮備豆籩，樂諧簫勺。神具醉止，佑我景鑠。
紹興以後祀感生帝十六首 降神用《大安》。 其二 郊廟朝會歌辭 
〔黄鍾爲角〕宋德惟火，神實司之。上儀申蕆，迎方重離。瑶幣告潔，秀華金支。啾啾神龍，來介繁禧。
紹興以後祀感生帝十六首 降神用《大安》。 其三 郊廟朝會歌辭 
〔太簇爲徵〕於物司火，於方峙南。璇霄來下，羽衛毿毿。祠官祝釐，聯珮合簪。本支有衍，則百斯男。
紹興以後祀感生帝十六首 降神用《大安》。 其四 郊廟朝會歌辭 
〔姑洗爲羽〕惟神之安，方解羽鑾。赤旂霞曳，從以炎官。居歆嘉薦，肸蠁靈壇。神之格矣，民訖多盤。
紹興以後祀感生帝十六首 盥洗用《保安》。 郊廟朝會歌辭 
衝牙鏘鳴，肅容專精。交神之義，罔敢弗誠。設洗于阼，罍水惟清。盥以致潔，感通神明。
紹興以後祀感生帝十六首 升殿用《保安》。 郊廟朝會歌辭 
三陽交泰，日新惟良。大建厥祀，茲報興王。禮嚴陟降，德薦馨香。聿懷嘉慶，降福穰穰。
紹興以後祀感生帝十六首 感生帝位奠玉幣用《光安》。 郊廟朝會歌辭 
肅肅嚴祀，神幽必聞。騁駕臨饗，將歆飶芬。嘉玉陳幣，欽恭無文。永綏多祜，國祚何垠。
紹興以後祀感生帝十六首 僖祖位奠幣用《皇安》。 郊廟朝會歌辭 
於穆文獻，景炎發祥。啟茲皇運，垂慶無疆。篚幣有陳，式昭肅莊。神之格思，如在洋洋。
紹興以後祀感生帝十六首 奉俎用《咸安》。 郊廟朝會歌辭 
籩豆大房，秩秩在列。奉牲以告，既全既潔。樂均無爽，牲醴攸設。神兮燕娭，霓旌孑孑。
紹興以後祀感生帝十六首 感生帝位酌獻用《崇安》。 郊廟朝會歌辭 
盛德在火，相我炎祚。典祀有常，牲玉維具。風馬雲車，翩翩來顧。式蕃帝祉，後昆有裕。
紹興以後祀感生帝十六首 僖祖位酌獻用《肅安》。 郊廟朝會歌辭 
皇矣文獻，開國有先。德配感生，對越在天。練日得辛，來止靈壇。神其錫羨，瑞應猗蘭。
紹興以後祀感生帝十六首 文舞退、武舞進用《正安》。 郊廟朝會歌辭 
苾苾芬芬，神具醉止。笙磬鏗鏘，干旄旖旎。鬷假無言，神靈惟喜。申錫蕃釐，暨我孫子。
紹興以後祀感生帝十六首 亞、終獻用《文安》。 郊廟朝會歌辭 
偉炎厥初，緣感而系。慶衍式崇，昭融有契。樂功既諧，觴獻斯繼。歆類不違，克昌百世。
紹興以後祀感生帝十六首 徹豆用《肅安》。 郊廟朝會歌辭 
潔陳斯備，昭格惟禋。神歆以飫，宰徹其餕。清歌振曉，叶氣流春。永錫祚嗣，以渥烝民。
紹興以後祀感生帝十六首 送神用《大安》。 郊廟朝會歌辭 
豐祀孔飾，肅來自天。蘭尊既徹，飈馭載遄。騎雲縹緲，聆樂流連。惟邁惟顧，降福綿綿。
紹興以後祀感生帝十六首 望燎用《普安》。 郊廟朝會歌辭 
禮文既洽，熏燎聿升。嘉氣四塞，丹誠上騰。惟類之應，惟福之興。永熾天統，億載靈承。
景祐大享明堂二首 真宗配位奠幣用《誠安》。 郊廟朝會歌辭 
思文聖考，對越在天。侑神作主，奉幣申虔。
景祐大享明堂二首 酌獻用《德安》。 郊廟朝會歌辭 
偃革興文，封巒考瑞。威烈巍巍，允膺宗祀。
皇祐親享明堂六首 降神用《誠安》。 郊廟朝會歌辭 
維聖享帝，維孝嚴親。肇圖世室，躬展精禋。鏞鼓既設，籩豆既陳。至誠攸感，保格上神。
皇祐親享明堂六首 奠玉幣曰《鎮安》。 郊廟朝會歌辭 
乾亨坤慶育函生，路寢明堂致潔誠。玉帛非馨期感格，降康億載保登平。
皇祐親享明堂六首 酌獻曰《慶安》。 郊廟朝會歌辭 
肅肅路寢，相維明堂。二儀鑒止，三聖侑旁。靈期訢合，祠節齊莊。至誠並貺，降福無疆。
皇祐親享明堂六首 三聖配位奠幣用《信安》。 郊廟朝會歌辭 
祖功宗德啟隆熙，嚴配交修太室祠。圭幣薦誠知顧享，本支錫羨固邦基。
皇祐親享明堂六首 酌獻用《孝安》。 郊廟朝會歌辭 
藝祖造邦，二宗紹德。肅雍孝享，登配圜極。先訓有開，菲躬何力。歆馨錫羨，保民麗億。
皇祐親享明堂六首 送神用《誠安》。 郊廟朝會歌辭 
我將我享，辟公顯助。獻終豆徹，禮成樂具。飾駕上遊，升煙高騖。神保聿歸，介茲景祚。
嘉祐親享明堂二首 降神用《誠安》。 郊廟朝會歌辭 
燁燁房心，下照重屋。我嚴帝親，匪配之瀆。西顥沆碭，夕景已肅。靈其來娭，嘉薦芳鬰。
嘉祐親享明堂二首 送神用《誠安》。 郊廟朝會歌辭 
明明合宮，莫尊享帝。禮樂熙成，精與神契。桂尊初闌，羽駕倏逝。遺我嘉祥，於顯萬世。
熙寧親享明堂二首 英宗奠幣用《誠安》。 郊廟朝會歌辭 
於皇聖考，克配上帝。永言孝思，昭薦嘉幣。
熙寧親享明堂二首 酌獻用《德安》。 郊廟朝會歌辭 
英聲邁古，德施在民。允秩宗祀，賓延上神。
元符親享明堂十一首 皇帝升降用《儀安》。 郊廟朝會歌辭 
嚴父配天，孝乎明堂。與奠升階，降音以將。天步有節，帝容必莊。辟公憲之，禮無不臧。
元符親享明堂十一首 上帝位奠玉幣用《鎮安》。 郊廟朝會歌辭 
聖能享帝，孝克事親。於皇宗祀，盛節此陳。何以薦虔，二精有煒。何以致祥，上天鑒止。
元符親享明堂十一首 神宗奠幣用《信安》。 郊廟朝會歌辭 
合宮禮備，時維哲王。堂筵四敞，明德馨香。聖考來格，降福穰穰。承承繼繼，萬祀其昌。
元符親享明堂十一首 奉俎用《禧安》。 郊廟朝會歌辭 
奕奕明堂，天子即事。奠我聖考，配于上帝。凡百有職，疇敢不祗。俎潔牲肥，其登有儀。
元符親享明堂十一首 上帝位酌獻用《慶安》。 郊廟朝會歌辭 
惟禮不瀆，所以嚴親。惟孝不匱，所以教民。陟配文考，享于大神。重禧累福，祚裔無垠。
元符親享明堂十一首 配位酌獻用《德安》。 郊廟朝會歌辭 
隆功駿德，兩有烈光。陟配宗祀，惠我無疆。
元符親享明堂十一首 退文舞、迎武舞用《穆安》。 郊廟朝會歌辭 
舞以象功，樂惟崇德。文經萬邦，武靖四國。一張一弛，其儀不忒。神鑒孔昭，孝思維則。
元符親享明堂十一首 亞獻用《穆安》。 郊廟朝會歌辭 
於昭盛禮，嚴父配天。盡物盡誠，莫匪吉蠲。重觴既薦，九奏相宣。神介景福，億萬斯年。
元符親享明堂十一首 飲福用《胙安》。 郊廟朝會歌辭 
莫尊乎天，莫親乎父。既享既侑，誠申禮舉。戛擊堂上，八音始具。天子億齡，飲神之胙。
元符親享明堂十一首 徹豆用《歆安》。 郊廟朝會歌辭 
穆穆在堂，肅肅在庭。於顯辟公，來相思成。神既歆止，有聞無聲。錫我休嘉，燕及羣生。
元符親享明堂十一首 歸大次用《憩安》。 郊廟朝會歌辭 
有奕明堂，萬方時會。宗子聖考，作帝之配。樂酌虞典，禮從周志。釐事既成，於皇來暨。
大觀宗祀明堂五首 奠玉幣用《鎮安》。 其一 郊廟朝會歌辭 
交于神明，內心爲貴。外致其文，亦效精意。嘉玉既陳，將以量幣。肅肅雝雝，惟帝之對。
大觀宗祀明堂五首 奠玉幣用《鎮安》。 其二 郊廟朝會歌辭 
有邦事神，享帝爲尊。內心致德，外示彌文。嘉玉效珍，薦以量幣。恭欽伊何，惟以宗祀。
大觀宗祀明堂五首 配位奠幣用《信安》。 郊廟朝會歌辭 
肇祀明堂，告成大報。顒顒祗祗，率見昭考。涓選休辰，齊明朝夕。於惟皇王，孝思罔極。
大觀宗祀明堂五首 酌獻用《孝安》。 郊廟朝會歌辭 
若昔大猷，孝思維則。永言孝思，丕承其德。於昭明威，侑于上帝。賚我思成，永綏福祉。
大觀宗祀明堂五首 配位酌獻用《大明》。 郊廟朝會歌辭 
於昭皇考，大明體神。憲章文思，宜民宜人。嚴父之道，陟配于天。躬行孝告，有孚于先。
紹興親享明堂二十六首 皇帝入門用《儀安》。 郊廟朝會歌辭 
惟我有宋，昊天子之。三年卜祀，百世承基。施及沖眇，奉牲以祠。敢忘齋栗，偏舉上儀。
紹興親享明堂二十六首 升堂用《儀安》。 郊廟朝會歌辭 
於赫明堂，肇稱禋祀。祖宗來游，亦侑于帝。九州駿奔，百辟咸事。斂時純休，錫我萬世。
紹興親享明堂二十六首 降神用《誠安》。 郊廟朝會歌辭 
噫神何親，惟德是輔。玉牲具陳，誠則來顧。我開明堂，遵國之故。尚蒙居歆，以篤宗祜。
紹興親享明堂二十六首 盥洗用《儀安》。 郊廟朝會歌辭 
肇開九筵，維古之倣。皇皇大神，來顧來享。庶儀交修，百辟顯相。微誠自中，交際天壤。
紹興親享明堂二十六首 上帝位奠玉幣用《鎮安》。 郊廟朝會歌辭 
皇皇后帝，周覽四方。眷我前烈，燕娭此堂。金支秀發，黼帳高張。世歆明祀，曰宋是常。
紹興親享明堂二十六首 皇地祇位奠玉幣用《嘉安》。 郊廟朝會歌辭 
至哉坤元，持載萬物。繼天神聖，觀世治忽。頌祇之堂，薦以圭黻。孰爲邦休，四海無拂。
紹興親享明堂二十六首 太祖位奠幣用《廣安》。 郊廟朝會歌辭 
推尊太元，重屋爲盛。誰其配之，我祖齊聖。開基握符，正位凝命。於萬斯年，孝孫有慶。
紹興親享明堂二十六首 太宗位奠幣用《化安》。 郊廟朝會歌辭 
帝神來格，靡祀不從。侑坐而食，獨升祖宗。在庭祗肅，展采錯重。三獻之禮，百年之容。
紹興親享明堂二十六首 徽宗位奠幣用《泰安》。 郊廟朝會歌辭 
於穆帝臨，至矣元造。克配其儀，惟我文考。仁恩廣覃，奕葉永保。宗祀惟初，以揚孝道。
紹興親享明堂二十六首 皇帝還位用《儀安》。 郊廟朝會歌辭 
耳聽鋗玉，目瞻熉珠。樂備周奏，儀參漢圖。神人並况，天地同符。亦既見帝，王心則愉。
紹興親享明堂二十六首 尚書捧俎用《禧安》。 郊廟朝會歌辭 
展牲登俎，簫韶在庭。羞陳五室，意徹三靈。匪物斯享，惟誠則馨。永作祭主，神其億寧。
紹興親享明堂二十六首 昊天上帝位酌獻用《慶安》。 郊廟朝會歌辭 
日在東陸，維時上辛。肇開陽館，恭禮尊神。蒼玉輝夜，紫煙煬晨。祖宗並配，天地同禋。
紹興親享明堂二十六首 皇地祇位酌獻用《彰安》。 郊廟朝會歌辭 
地禩泰折，歌同我將。黝牲純潔，絲竹發揚。博厚而久，含洪以光。扶持宗社，曰篤不忘。
紹興親享明堂二十六首 太祖位酌獻用《孝安》。 郊廟朝會歌辭 
一德開基，百年垂統。中天禘郊，薄海朝貢。寶龜相承，器鼎加重。澤深慶綿，帝復命宋。
紹興親享明堂二十六首 太宗位酌獻用《韶安》。 郊廟朝會歌辭 
紹天承業，繼世立功。帷幄屢勝，車書始同。武掃氛霧，文垂日虹。遺澤所及，孰知其終。
紹興親享明堂二十六首 徽宗位酌獻用《成安》。 郊廟朝會歌辭 
欽惟合宮，承神至尊。祗戒專精，儼然若存。奠茲嘉觴，茝蘭其芬。發祉隤祥，以子以孫。
紹興親享明堂二十六首 皇帝還小次用《儀安》。 郊廟朝會歌辭 
匏尊既舉，鞂席未移。有德斯顧，靡神不娭。物情肅穆，天宇清夷。宅中受命，永復邦基。
紹興親享明堂二十六首 文舞退、武舞進用《穆安》。 郊廟朝會歌辭 
神之歘至，慶陰杳冥。風馬雲車，恍若有承。備形聲容，於昭文明。庶幾嘉虞，來享來寧。
紹興親享明堂二十六首 亞獻用《穆安》。 郊廟朝會歌辭 
四阿有嚴，神既戾止。備物雖儀，潔誠惟己。有來振振，相我熙事。載酌陶匏，以成毖祀。
紹興親享明堂二十六首 終獻用《穆安》。 郊廟朝會歌辭 
誠一爲專，禮三而稱。孰陪邦祠，惟我同姓。金絲屢調，圭玉交映。是謂熙成，福來神聽。
紹興親享明堂二十六首 皇帝飲福用《胙安》。 郊廟朝會歌辭 
孰謂天遠，至誠則通。孰謂地厚，與天則同。惠我純嘏，克成大功。握圖而治，如日之中。